Aleš Svoboda

Ing. Aleš Svoboda, CSc. (* 13. júl 1930, Bratislava – † 18. marec 2016, Bratislava) bol slovenský vodohospodár, hydrológ a priekopník matematického modelovania v odbore hydrológia.

Patrí do malej, ale významnej slovenskej skupiny generácie odborníkov – hydrológov, žiakov Prof. Ing. Dr. Oto Duba, Dr.Sc. Venoval sa predovšetkým hydrológii riečnych systémov, maximálnych vodných prietokov a ich matematickým predpovediam.

Rodisko, štúdiá, vzdelanie 
Narodil sa v Bratislave v rodine Františka Svobodu, remeselníka moravského pôvodu.

V rokoch 19491954 vyštudoval Stavebnú fakultu Slovenskej vysokej školy technickej v Bratislave (SF SVŠT, teraz Slovenská technická univerzita).

V rokoch 19541960 bol odborným asistentom na Katedre hydromeliorácií. Na uvedenej katedre začal postgraduálne štúdium pod vedením akademika Ota Duba.

V roku 1960 prešiel z SF SVŠT na Ústav hydrológie a hydrauliky v Bratislave (ÚHH SAV), kde pôsobil až do svojho odchodu do dôchodku (teraz Ústav hydrológie SAV). V roku 1964 ukončil postgraduálne štúdium obhajobou dizertačnej práce: „Klasifikácia československých riek podľa variability priemerných ročných prietokov a prietokov vegetačného obdobia“.

V období 19691970 absolvoval postdoktorandskú stáž na Torontskej univerzite v Kanade, na Katedre mechanického inžinierstva. Predmetom stáže bolo použitie matematických modelov na vyjadrenie vzťahov medzi štatistickými parametrami extrémnych hodnôt vstupu a výstupu z modelu. Počas stáže sa zdokonalil v programovaní, ktoré neskôr využil v matematickom modelovaní zrážkovo-odtokových riečnych modelov. Vytvoril predpovedný model NLC, ktorý využíva transformáciu odtoku vody v riečnej sieti tzv. kaskádou nelineárnych nádrží. Tento model sa dodnes používa ako alternatívny predpovedný model pre extrémne povodňové prietoky slovenského úseku rieky Dunaj.

Vedecká činnosť 
 V rokoch 19761979 pracoval najskôr ako konzultant, neskôr ako vedúci projektu Svetovej meteorologickej organizácie (WMO/UNDP PAK 74/027) s názvom „Improvement of the River Forecasting and Flood Warning System for the Indus River Basin in Pakistan“ (Zdokonalenie predpovede prietokov a protipovodňového varovného systému v povodí rieky Indus v Pakistane).
 V období 19841987 pôsobil ako hlavný konzultant WMO pre II. fázu vyššie uvedeného projektu. V tomto období pracoval súčasne ako konzultant pre podobný projekt WMO (IND/84/007) pre povodie rieky Yamuna v Indii. V rámci svojej práce pre WMO vypracoval prvú verziu celosvetovo populárneho projektu HOMS – WMO (Hydrologický operačný viacúčelový systém pre transfer technológií v odbore hydrológie a vodných zdrojov) a zabezpečil účasť viacerých hydrometeorologických služieb európskych štátov v tomto projekte.
 Okrem výskumných aktivít a vedenia projektov pôsobil aj ako pedagóg: prednášal na kurzoch UNESCO a WMO, viedol niekoľkých úspešných doktorandov. Bol členom Československého, neskôr Slovenského výboru pre hydrológiu a členom redakčnej rady časopisu Hydrological Sciences Journal, orgánu Medzinárodnej asociácie hydrologických vied (IAHS).

Najvýznamnejšie publikácie 
 1987 Svoboda, A.: Dvojzložkový nelineárny zrážkoodtokový model NLC. Vodohospodársky časopis, 35(6), 661663.
 1991 Svoboda, A.: Changes in flood regime by use of the modified curve number method. Hydrological Sciences J., 36(5), 461470.
 1993 Svoboda, A.: The cause of negative initial outflow with the Muskingum method. Hydrological sciences J., 38(2), 152153.
 1994 Svoboda, A., Hajtášová, K.: Krátkodobé predpovede prietokov na Dunaji ovplyvnenom výstavbou vodného diela Gabčíkovo. Journal of Hydrology and Hydromechanics, 42(4–5), 327335.
 1998 Svoboda, A.: Syntéza katastrofálnej povodne na hornom Váhu. Vodohospodársky spravodajca, 4, 12–13.
 1998 Svoboda, A., Pekárová, P.: Katastrofálna povodeň z júla 1998 v povodí Malej Svinky – simulácia jej priebehu. Journal of Hydrology and Hydromechanics, 46(6), 356372.
 2000 Svoboda, A., Pekárová, P., Miklánek, P.: Flood Hydrology of Danube between Devín and Nagymaros., ÚH SAV, SVH, 96 s. ISBN 80-967808-9-1.

Referencie 

Slovenskí vodohospodári
Slovenskí hydrológovia
Osobnosti z Bratislavy
Absolventi Slovenskej technickej univerzity v Bratislave